标题：邳州府
古书记载
邳州府西北四百五十里。西至徐州百八十里，北至山东沂州二百八十里，东北至海州三百五十里。 古徐州地。夏为邳国。春秋时为薛国地。战国为齐地。秦属薛郡。汉属东海郡。东汉永平中，改临淮郡为下邳国，治于此。晋因之。宋、齐俱为下邳郡。后魏因之。孝昌初，置东徐州梁中大通五年得之，改为武州。后周曰邳州。隋初，废下邳郡。大业初，废州，复为下邳郡移治宿豫县。唐初，仍曰邳州仍治下邳。贞观初，州废，改属泗州。元和中，改属徐州。宋太平兴国七年，置淮阳军。金复曰邳州。元因之，属归德府。明初，改今属，以州治下邳县省入编户四十七里，领县二。今仍之。 
州北控齐鲁，南蔽江淮，水陆交通，实为冲要。春秋时，谓之淮北地。《战国策》：苏代谓齐王：有淮北，则楚之东国危。盖淮南襟要，恒在上游也。汉室纷更，徐、淮最为多事。曹操得之，遂以控扼东南。及晋室之衰，纵横驰逐，下邳几无宁岁。刘裕之平南燕也，帅舟师自淮入泗，至下邳，留船舰步进。及卢循逼建康，裕还至下邳，以船载辎重，自帅精锐，步归建康，则下邳实水陆之冲矣。故后魏尉元亦云：宋人向彭城，必繇清泗过宿预，历下邳，趣青州，亦繇下邳沂水经东安。此数者皆宋人用师之要。今若先定下邳，平宿预，镇淮阳，戍东安见山东沂水县，则青、冀诸镇时冀州治历城，可不攻而克。盖争淮北，必争下邳也。历梁、陈之季，下邳尝为战场。后周取邳、徐以临淮南，朱温争邳、徐以阻行密唐光化二年，杨行密攻徐州，不克，引还，汴人追之，及于下邳，杀千余人，亦其证也。盖南北争雄，得失之机，常视淮、泗，下邳岂非必争之地欤？ 
○下邳城州治东，古邳国也。《左传》昭元年，赵文子曰：商有?先、邳。此即邳国矣。应劭曰：邳在薛，后徙此，故曰下邳。薛瓒曰：有上邳，故云下。《春秋》定元年传云：薛祖奚仲迁于邳。或以自北迁此，故谓之下邳。秦置下邳县，属薛郡。二世二年，项梁西渡淮，军下邳，是也。汉初封韩信为楚王，都下邳，后为县，属东海郡。后汉建武四年，董宪等保下邳，既而去下邳，还兰陵。五年，帝徇彭城、下邳。永平十五年，东巡，耕于下邳。十七年，改置下邳国于此。建安初，先主为徐州牧，屯下邳，吕布袭取之。三年，曹操破斩布于下邳。四年，先主取徐州，留关羽守下邳，寻为操所败。魏晋皆为下邳国，尝为重镇。晋永兴二年，琅邪王睿监徐州军事，留守下邳。大宁中，没于石勒。永和五年收复。太元三年没于苻坚，坚使扬州刺史戍焉。九年，谢玄取下邳，秦人遂弃彭城，玄进据之。义熙五年，刘裕伐南燕，自下邳步进。宋元嘉二十七年，魏主焘南寇，分遣拓跋那自青州趣下邳，泰始二年下邳，为魏所取。梁天监五年，张惠绍攻下邳，不克，还军宿预。魏孝昌初，置东徐州于此。永熙二年降梁，梁置武州，改下邳曰归政县。太清二年又降于东魏，复曰东徐州。陈大建六年，复得之。十一年，为周所取，亦曰下邳郡，兼置邳州。隋郡废州存，大业初，复置郡于宿豫县，下邳县属焉。唐初置州，寻复为下邳县。宋置淮阳军。金元皆为州治。明初省。《宋武北征记》：下邳城，凡三重，大城周十二里半，其南门曰白门。中城周四里，吕布所筑，南临白门。汉建安三年，广陵太守陈登为曹操先驱，至下邳，攻城，吕布拒之，操引泗、沂二水灌城，擒布，斩之。白门楼下又有小城，累甓坚峻，周二里许，相传石崇所筑。州城西又有一小城，周三百四十步，相传亦崇所筑也。宋嘉定十六年，李全欲攻金邳州，州四面阻水，不能进而还。盖州尝恃水为险云。《志》云：今州东三里有土城故址，即下邳旧城。今城金人所置，明初修筑，周五里有奇。 
武原城在州西北八十里。汉县，属楚国。后汉属彭城国。晋因之。宋初废。泰始二年，薛安都以彭城降魏，宋将张永等进军，逼彭城，军于下磕，分遣别将王穆之守辎重于武原，为魏将尉元所破，即故县也。魏仍为武原县，属下邳郡。东魏武定八年，复置武原郡治焉。后周郡县俱废。下磕，见徐州。 
良城州北六十里。春秋时邾地。昭十三年，晋侯将会吴子于良，水道不可，吴子辞，乃还。哀十五年，楚伐吴，陈侯使公孙贞子吊焉，及良而卒。《史记》：越王无强谓齐威王使者曰：愿齐之试兵南阳、莒地，以聚常、郯之境。常即良也。南阳，齐西境邑。汉置良成县，属东海郡。后汉属下邳国。晋曰良城县。宋仍属下邳郡。后魏亦为良城县。萧梁尝置武原郡于此。高齐及后周因之。隋郡废，仍曰良城县，属下邳郡。唐属邳州，贞观初省。○郯城，在州东北八十里，汉郯县城也。《通典》下邳县北有故郯县。《志》云：城在沂、武二水间。今见山东郯城县。或云在州北五十里，恐误。 
○葛峄山州西北六里。古文以为即《禹贡》之峄山，似误。俗名距山，谓与沂水相距也。今亦见山东峄县。○半戈山，在州西三里，回绕州治，形如半戈。又羊山，在州西南六里，即睢宁县之阳山也。昔在大河南岸，今河经山南，遂为州境。州西九里，又有青羊山。 
艾山州北百里，接山东沂州界。魏收《志》：武定八年，置艾山县，属武原郡。盖以此山名也。县旋废。或以为沂水所出，误。○忧路山，在州东北百四十里，峰峦峻险，行者崎岖，因名。又磬石山，在州西南八十里。《禹贡》：泗滨浮磬。《志》以为此山所产石也。山北去泗水四十里，盖洪水时近泗滨矣。 
○泗水在州南二里。自山东泗水县，流经徐州，又东入宿迁县界，下流至清口合淮。今为大河经流。《志》云：州东南二十里有匙头湾，在大河北岸，又有张林浦、沙坊诸处，俱扫湾要害也。又郭湾，亦在州东。又东近宿迁县界，为直口、磨儿庄口、刘口，俱为险溜。又东则董家沟矣。今详川渎异同。 
沂水在城西一里。自山东沂州西南流经州北，分为二：一绕城北，西南流入泗。一绕城东，至城南，亦注于泗，谓之小沂水。水上有桥，张良遇黄石公处，所谓圯桥也。圯音夷，曹操攻下邳于此，壅沂、泗灌城。《元和志》：下邳沂水一名长利池。《邑志》：古圯桥在今州治东南，亦谓之圯上，今堙。 
泇河在州西北九十里。源出山东峄县，合蛤、?曼、连汪诸湖，东会沂水，从周湖、柳湖，接州东之直河，又东南入宿迁县境之黄?郭湖、落马湖，从董、陈二口，入于黄河。《河防考》：隆庆中，河臣翁大立议开泇河济运，不果。万历三年，巡漕御史刘光国等，复请从沛县夏镇马家桥，经州北葛墟岭良城侯家湾入泇口河，至清河县大河口入黄河，计五百三十里，以便漕。议者谓泇口穿葛墟诸山，皆沙石不可凿，南北大湖相连，不易堤，非计。乃止。二十一年，舒应龙挑徐州北境韩庄中心沟，凿山划石，通彭河水道入黄河，而泇口始辟。二十五年，刘东星因韩庄故道，凿良城侯迁庄及挑万庄，繇黄泥湾至宿迁之董家口，试行运，而泇脉始通。三十五年，李化龙复循旧迹，起自夏镇，迄于直口，凡二百六十余里，避黄河险者三百余里，中间开李家港以避河淤，开王市田家口以避湖险，凿郄山以展河渠，建良城台庄、侯迁顿庄、丁庙万庄、张庄、德胜等闸以节宣水利，而泇河之利始备。崇祯七年，漕臣扬一鹏复议浚之，上言云：泇河上自沛县李家港，下至直河口，计长二百六十里，今新挑之河，避弯取直，实二百四十里，宿迁至赵村约百二十里，赵村至峄县万家庄约九十余里，万庄至夏镇亦约九十里。自李家港至刘昌庄、全挑新河八里，建闸一座。刘昌庄至万家庄，计长八十里，内除韩庄等处二十里六分旧渠外，全挑新河十六里，浚旧河四十四里四分，建闸一座。万家庄至黄林庄，计长四十里，内浚旧河三十八里三分，全挑新河一里七分，建闸三座。黄林庄至直河出口，计长一百三十一里，内除梁家、纪家、田家集共七十里旧河深阔免挑，并王市东新河三十里派山东助挑外，实浚旧河四里五分，全挑新河二十六里，建闸三座。自是东南之漕，皆取道于此。 
直河州东五里。《志》云：蒙、沂诸山之水，汇为沭缨湖，又分派而南，至州东南六十里，为直河口，入于泗河。万历十五年，浊流倒灌，河口遂塞，诸山水俱繇落马湖经董家、陈家二沟出大河，议者谓筑直堤于直河东岸，近北阎家集口，遏诸山水，不使东入落马湖，直河口可不淤也。二十九年，分黄开泇之议定，运艘皆繇直河而达于泇河矣。 
武河州西北五十里。源自山东峄县马旺山许家泉，流经州西北二十五里，汇为蛤湖。州西北二十里又有?曼湖，亦武水所注也，引流五十里，繇乾沟口注于泗河。《志》云：州北百里有营河，自沂州流入境，注于武河。又城子河，在州西北五十里，自沂州芦塘湖流注营河。○洪河，在州东南三十里。又有曲吕河，在州东二十里，自坝头入洪河，合直河而入泗河。 
○泇口镇州西北九十里，亦曰泇口集。又州北八十里有郭家庄。正统中，刘六等作乱，官军败之于泇口集，又败之于郭家庄，是也。○源雀镇，在州东北。《金史》：保大中，弃山东地，惟戍守邳州之源雀镇，以拒蒙古。盖其地当山东冲要也。或曰：即故良城矣。 
焦墟在州东。宋泰始三年，沈攸之奉诏攻彭城，至焦墟，去下邳五十里，是也。又州境有高迁亭。后汉桓帝延熹中，以诛梁冀功，封尚书令周承为高迁亭侯。《十三州志》下邳有高迁乡。 
直河镇州东南三十五里。《志》云：直河驿在州东南六十里。《会要》云：嘉靖四十五年，改置直河巡司于此。又有新安驿，在州西四十里，嘉靖四十五年改巡司。皆滨大河。○余行镇，在州北七十里，《志》云：其地有余行省城，元末沂州将王信所筑。 
宿迁县州东南百二十里，东南至府城二百四十里，西南至凤阳府虹县百四十里，西北至山东郯城县百八十里。春秋时，钟吾子国也。《左传》昭二十七年，吴公子烛庸奔钟吾。又三十年，吴执钟吾子，即此。秦为下相县地。汉为蹂犹县，属临淮郡。蹂、仇同。后汉县省。东晋义熙中，置宿豫县，属淮阳郡。宋仍之。泰始中，没于魏。魏置南徐州治焉。齐永元初，魏南徐州刺史沈陵帅宿豫之众来奔，魏人因废为镇。梁天监中得之，改置东徐州。太清三年，东徐州刺史湛海珍降魏是也。东魏改置东楚州，仍曰宿豫郡。陈大建五年，伐齐，克之，改置北齐州，寻改安州。后周改曰泗州，仍置宿豫郡。隋初郡废。大业初，又改泗州为下邳郡，仍治宿豫。唐初，复置泗州，治宿豫。开元二十三年，州移治临淮，以宿豫属之。宝应初，以代宗讳，改曰宿迁，寻隶徐州。五代因之。宋属邳州。元初，省入邳州。至元十二年，复置，属淮安军。十五年，还属邳州。县故无城，今城周四里，编户五十四里。 
○宿豫故城在县东南。杜佑曰：故泗口也。晋明帝大宁中，兖州刺史刘遐自彭城退屯泗口，即此。义熙初，始置城邑，其地东临泗水，南近淮水，自后常为重镇。义熙五年，南燕将慕容兴宗等寇宿豫，拔之，大掠而去。宋泰始三年，魏将孔伯恭攻宿豫，宿豫戍将鲁僧遵弃城走，自是没于后魏。梁天监五年，张惠绍侵魏徐州，拔宿豫，执城主马成龙，未几，魏邢峦围宿豫，败梁兵于清南，惠绍弃城南走。七年，魏将成景隽杀宿豫戍主严仲贤以城来降，魏将杨椿将兵攻之，不克。普通六年，萧综以彭城降魏，魏乘胜取诸城戍，至宿豫而还。侯景作乱，为东魏所取。承圣三年，齐宿预民东方白额以城降梁，梁遣将杜僧明助之，齐将王球来攻，败退。寻复入于齐。陈大建五年伐齐，鲁广达克南徐州，诏以广达为北徐州刺史镇其地。十一年，又为后周所陷。隋大业中，下邳郡治焉。唐废郡，寻改县曰宿迁。《志》云：春秋时，宋迁宿国之人于此，因名。欧阳泇曰：晋元帝督运军储于此。以为邸阁，后因有宿预之名。宋白曰：故城在邳州东南百八十里。近《志》在县西五里，恐误。 
下相城在县西北七十里。秦置下相县，项羽下相人也。汉亦为下相县，属临淮郡。应劭曰：相水出沛国，流至此，故曰下相。后汉属下邳国。曹操攻徐州，屠男女四十余万口于下相，泗水为之不流，即此。晋属临淮郡。后魏亦曰下相县。孝昌三年，置盱眙郡。东魏武定八年，改临清郡治此，寻废。 
角城在县东南百余里。《宋志》作甬城。晋安帝义熙中，土断，立为淮阳郡治。宋因之，常为重镇。泰始二年，徐州刺史薛安都举兵应晋安王子勋，诏以申令孙为徐州刺史，令孙进据淮阳，降于安都，既而魏将孔大恒攻淮阳，淮阳太守崔武仲焚城走。齐建元二年，角城戍主举城降魏，魏遣将封延等出角城应之。三年，魏主寇淮阳，围军主成买于角城，买败死。永明六年，角城戍将张蒲因大雾，乘船入清中采樵，潜纳魏兵，戍主皇甫仲贤拒却之。梁天监三年，角城戍主柴庆宗以城降魏，徐州刺史元鉴遣淮阳太守吴泰生将兵赴之。五年，将军萧炳击魏徐州，围淮阳，魏将赵怡等救淮阳，按魏将高闾云：角城蕞尔，处在淮北，去淮阳十八里，是角城与淮阳有二城也。东魏亦曰角城县。魏收《志》：武定七年，改梁临清、天水、浮阳三县置，仍为淮阳郡治。高齐改为文城县。周又曰临清县。隋省入淮阳县。淮阳，今见泗州。○栅渊城，在县西南。魏收《志》：下邳郡有栅渊县。武定八年，分宿豫县，置属下邳郡。陈大建六年，樊毅克齐下邳、高栅等六城。高栅，盖即栅渊也。 
凌城县东南五十里。汉县，为泗水国治。后汉属广陵郡。晋属下邳国，宋省。应劭曰：凌水所出。《水经注》：水东流，径县城东，又东南入于淮，县以此名。○泗阳城，在县东南八里。汉县，属泗水国。后汉省。或谓之魏阳城，盖曹丕时所改。 
司吾城在县西北。汉县，属东海郡。后汉属下邳国。应劭曰：古钟吾国也。晋属临淮郡，后省。梁普通五年，魏东海太守韦敬欣以司吾城来降，是也。今县西北有司吾乡。旧设钟吾驿，在县西南。 
济岷城在县北。东晋时，以蜀西、济北流人，置济岷郡。咸和三年，济岷太守刘?等杀下邳内史夏侯嘉，以下邳叛入后赵，郡寻废。沈约《宋志》：淮阳郡晋宁县，本属济岷郡，宋改属淮阳。○樊阶城，在县东。南北朝时，为戍守处。宋泰始三年，魏将孔伯恭造火车攻宿豫，沈攸之退保樊阶城。齐建元三年，遣将桓康败魏人于淮阳，进拔樊谐城，樊谐即樊阶之讹也。又县有高平城，汉临淮郡属县也，后汉省。又汉武封栾大为乐通侯，表在高平。即韦昭曰：在临淮之高平。 
○马陵山县北二里。高十五丈，周十二里，陵阜如马。其冈脉曰灵杰山，前阻运河。○峒?吾山，在县北七十里，上有石洞，泉流不竭。宋绍兴中，首领张荣屯此，以拒金人。《志》云：县西北七十里又有司镇山，高五十丈，周十五里。又二十里有塔山，高数丈，周数里，上有土城，相传五代时郭彦威屯兵其上。 
○黄河在县南。又东南经废陵城南，入桃源县界，即泗水故流也，亦谓之清水。梁天监五年，将军蓝怀恭与魏将邢峦战于睢口，败绩，峦进围宿预，怀恭复于清南筑城，峦等攻拔之。时张惠绍守宿预，遂弃城南走。 
睢水在县东南十里。自睢宁县流入境，俗谓之小河，至此合于黄河，谓之睢口，亦谓之睢清口，今亦曰小河口渡。宋泰始三年，沈攸之与魏人战，败绩于此。今详见大川睢水。 
白洋河县东南三十五里。即小河之支流也，亦流入于大河。《河防考》：小河口之通塞，乃归仁堤之关要也，而县东北耿车、时儿滩一带，上自高卓，下至时滩，皆应接筑长堤，使睢水不得漫入于埠子等湖，则河口常通，而归仁之防益固。盖归仁堤所以束睢湖之水，并入于黄河。睢利，则临、睢、宿三县，皆无沮洳之患矣。 
落马湖县西北四十里。又西即黄塾湖。县西二里有陈沟口，又西二十里曰董沟口，即落马湖，南通大河之口也。繇湖口至邳州直河东岸马颊口，可五十里，中有河可因者二十里，壅塞宜通者三十里。天启中，议开新河于此，避磨儿庄、刘口等处七十里之险，自是运艘皆繇陈沟口达于泇河。崇祯八年，河臣刘荣嗣以落马湖阻运，自宿迁至徐州开河注之，黄水迁徙，不可以舟，遂获罪。 
仓基湖县东南三十里。《寰宇记》：湖周四十五里，旧为石崇积贮之所，有闸曰石崇闸，其水导流为崇河，入桃源县界。○白鹿湖，在县西南五十里，繇小河入泗。又有上泊水湖，在县南三十里，繇武家沟入泗。《志》云：县西北八十里，有诸葛湖，又侍丘湖，在县东北五十里，水繇新沟口入泗，潘季驯曰：侍丘与落马湖相连，山东蒙、沂诸水，俱繇侍丘、落马诸湖入于大河，湖外有马陵诸山，蜿蜒环抱，为天然遥堤云。 
孙溪渚在县东。胡氏曰：在淮阳之北，清水之滨。齐建元三年，魏人围角城，不克而退，齐将李安民等追之，败魏兵于孙溪渚。 
○峒?吾镇在峒?吾山下。五代汉乾?初，南唐遣将皇甫晖出沂、泗，招纳淮北群盗，汉徐州将成德钦败之于峒?吾镇，唐兵引还，即此。或曰：即故司吾县也。《志》云：县东北百二十里有刘马庄关，一作刘家庄，有巡司，又东北百八十里而至海州。 
睢宁县州南六十里。西北至徐州二百里，西至宿州二百四十里，东南至泗州二百里。本宿迁县地。金兴定三年，以宿迁县之古城置睢宁县，属泗州。元改属邳州。今土城周三里余，编户二十六里。 
○新城县南五十里，相传宋韩?胄所筑。 
○阳山县西北五十里。上有五层石台，亦谓之羊山。万历中，潘季驯于羊山、龟山土山相接处，创筑横堤数十里，以防大河泛溢，是也。又有刘胡山，在县西北七十二里。山周数里，相传昔有刘胡将军屯此而名。 
○黄河县北五十里，与邳州接界。《志》云：县西北七十里为马家浅，东至邳州新安浅二十里，西接灵壁县之双沟，亦二十里。河南岸又有王家口、白浪浅等处，皆河防要地也。又黑山口，在马家浅，西接徐州界，亦为大河东决之口。 
睢水在县治北。自宿州灵壁县流经此，又东北流四十里，引芹沟湖水入宿迁县界。《志》云：芹沟湖在县东十五里，周八里，流入睢河。 
峰山湖县东北四十里，周十二里。万历中，河臣潘季驯筑双沟遥堤，恐河涨直至峰山湖，分流旁决，因筑羊山横堤以备之。又合湖，在县西北七十里，一名葛湖，流合沂水，南入大河。 
○高作镇县东十五里。又县西三十里有子仙镇，县北六十里有本社镇，县西北六十里为新安镇，皆居民商旅萃集之所也。 
附见：邳州卫在州治东南，洪武十三年建。 （《读史方舆纪要》卷二十二 南直四     清·顾祖禹）